'n Blindgebore man word genees — Wagtoring AANLYN BIBLIOTEEK
gt hfst. 70
'n Blindgebore man word genees
JESUS verlaat nie Jerusalem wanneer die Jode hom probeer stenig nie. Toe Jesus en sy dissipels later, op die Sabbat, in die stad loop, sien hulle 'n man wat van sy geboorte af blind is. Die dissipels vra vir Jesus: "Rabbi, wie het gesondig, hierdie man of sy ouers, dat hy blind gebore is?"
Die dissipels glo moontlik, soos sommige rabbi's, dat 'n mens reeds in die baarmoeder kan sondig. Maar Jesus antwoord: "Hy het nie gesondig nie, en sy ouers ook nie; maar die werke van God moet in hom openbaar word." Die man se blindheid is nie die gevolg van 'n spesifieke fout of sonde wat hy of sy ouers begaan het nie. Die sonde van die eerste man Adam het veroorsaak dat alle mense onvolmaak is en dus gebreke kon hê, soos om blind gebore te word. Hierdie gebrek in die man bied Jesus nou die geleentheid om die werke van God te openbaar.
Jesus beklemtoon hoe dringend dit is om hierdie werke te doen: "[Ons] moet die werke doen van Hom wat My gestuur het, so lank as dit dag is", sê hy. "Die nag kom wanneer niemand kan werk nie. So lank as Ek in die wêreld is, is Ek die lig van die wêreld." Binnekort sal Jesus se dood hom in die duisternis van die graf dompel waar hy niks meer kan doen nie. Intussen is hy 'n bron van lig vir die wêreld.
Nadat Jesus hierdie dinge gesê het, spoeg hy op die grond en maak hy met die spoeg 'n bietjie klei aan. Hy smeer dit aan die blinde man se oë en sê: "Gaan was jou in die badwater Siloam." Die man doen dit. En wanneer hy dit doen, kan hy sien! Hoe verheug is hy tog wanneer hy terugkeer, want vir die eerste keer in sy lewe kan hy sien!
Bure en ander wat hom ken, is verwonderd. "Is hy nie die een wat gesit en bedel het nie?" vra hulle. "Dit is hy", antwoord party. Maar ander kan dit nie glo nie: "Beslis nie, hy lyk maar net soos hy" (NW). Maar die man sê: "Dit is ek."
"Hoe is jou oë geopen?" wil die mense weet.
"Die man wat Jesus genoem word, het klei gemaak en op my oë gesmeer en vir my gesê: Gaan na die badwater Siloam en was jou. En ek het gegaan en my gewas en ek sien."
"Waar is Hy?" vra hulle
"Ek weet nie", antwoord hy.
Die mense bring die man wat vroeër blind was nou na hulle godsdiensleiers, die Fariseërs. Ook hulle begin hom vra hoe hy siende geword het. "Hy het klei op my oë gesit, en ek het my gewas en ek sien", verduidelik die man.
Die Fariseërs behoort tog seker bly te wees saam met hierdie geneesde bedelaar! Maar in plaas daarvan veroordeel hulle Jesus. "Hierdie man kom nie van God nie", beweer hulle. Waarom sê hulle so? "Omdat Hy die sabbat nie hou nie." En tog wonder ander Fariseërs: "Hoe kan 'n sondige mens sulke tekens doen?" Daar is dus verdeeldheid onder hulle.
Daarom vra hulle die man: "Jy, wat sê jy van Hom, aangesien Hy jou oë geopen het?"
"Hy is 'n profeet", antwoord hy.
Dit laat die Fariseërs hulle nie vertel nie. Hulle is oortuig dat daar die een of ander geheime ooreenkoms tussen Jesus en hierdie man moet wees om die mense om die bos te lei. Om die saak dus op te los, roep hulle die bedelaar se ouers om hulle uit te vra. Johannes 8:59; 9:1-18.